《冯虚子歌》
明代·韩宜可

冯虚子，清且脩，藐观万物如浮沤。金茎一柱出天表，青田孤鹤横高秋。

大鹏抟风九万里，下视尘寰渺烟水。蜃楼缥缈危接天，夜半月明常独倚。

四方上下随所之，茫茫积气将焉依。居无室庐辙无迹，鳌背岂有三山为。

空中鸡犬刘安宅，我亦因之寄遐适。飞光浩浩不少留，回首人间非宿昔。

列子禦风已千载，庄生化蝶今安在。水中漉月亦好奇，管里窥天竟无底。

太虚太虚问不应，银河耿耿凝寒冰。丹台紫府不可登，愿归大化何由冯。

作者简介：明浙江山阴人，字伯时。洪武初，以荐授本县教谕。转楚王府录事。擢监察御史。为人正直，纠弹不避权贵。尝于丞相胡惟庸、御史大夫陈宁、中丞涂节侍帝坐，从容燕语时，前出弹章，劾三人恃功怙宠，内怀反侧。帝怒，叱为快口御史，下锦衣卫狱。寻得释。出为陕西按察司佥事。屡疏陈政事，多数报可。后坐事将受刑，太祖亲自审问，得免。未几，罢归。再起，撰诏称旨，特擢山西右布政使。寻以事谪安南。建文初入拜左副都御史，卒于官。